Edizzjoni Provviżorja
KONKLUŻJONIJIET TAL-AVUKAT ĠENERALI
NORKUS
Ippreżentati fl-20 ta’ Novembru 2025 (1)
Kawża C-498/24 P u C‑499/24 P
Çolakoğlu Metalurji AŞ,
Çolakoğlu Dış Ticaret AŞ
vs
Il-Kummissjoni Ewropea (C‑498/24 P)
u
Ereğli Demir ve Çelik Fabrikaları TAŞ,
İskenderun Demir ve Çelik AŞ,
Erdemir Çelik Servis Merkezi Sanayi ve Ticaret AŞ (C-499/24 P)
vs
Il-Kummissjoni Ewropea (C‑499/24 P)
“Appell – Dumping – Regolament ta’ Implimentazzjoni (UE) 2021/1100 – Importazzjonijiet ta’ ċerti prodotti ċatti llaminati bis-sħana tal-ħadid, tal-azzar bil-karbonju jew azzar illigat ieħor li joriġinaw mit-Turkija – Dazju anti-dumping definittiv – Regolament (UE) 2016/1036 – Dazji fuq l-importazzjoni – Kalkolu tal-marġni ta’ dumping – Artikolu 2(10)(j) – Kuntratt ta’ kopertura tar-riskju tal-kambju”
I.      Introduzzjoni
1.        Dawn il-kawżi jirrigwardaw żewġ appelli ppreżentati minn impriżi Torok kontra s-sentenzi tal-Qorti Ġenerali tal-Unjoni Ewropea mogħtija fil-Kawżi T‑629/24 (2) u T‑630/24 (3) (iktar ’il quddiem is-“sentenzi appellati”) dwar id-dazju antidumping. Ir-rikorrenti jallegaw li l-Qorti Ġenerali wettqet sensiela ta’ żbalji ta’ liġi meta eżaminat ir-rikorsi tagħhom għal annullament indirizzati kontra r-Regolament ta’ Implimentazzjoni tal-Kummissjoni (UE) 2021/1100 tal‑5 ta’ Lulju 2021 li jimponi dazju anti-dumping definittiv u jiġbor b’mod definittiv id-dazju proviżorju impost fuq l-importazzjonijiet ta’ ċerti prodotti ċatti llaminati bis-sħana tal-ħadid, tal-azzar bil-karbonju jew azzar illigat ieħor li joriġinaw mit-Turkija (iktar ’il quddiem ir-“Regolament kontenzjuż”) (4).
2.        Konformement mat-talba tal-Qorti tal-Ġustizzja, dawn il-konklużjonijiet ser ikunu mmirati lejn l-aggravju komuni taż-żewġ appelli, li essenzjalment iqajjem kwistjoni ta’ interpretazzjoni tal-Artikolu 2(10)(j) tar-Regolament (UE) 2016/1036 tal-Parlament Ewropew u tal-Kunsill tat‑8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (iktar ’il quddiem ir-“Regolament bażiku”) (5). B’mod iktar partikolari, għandu jiġi ddeterminat jekk, għall-finijiet tal-istabbiliment tal-eżistenza ta’ dumping, il-Kummissjoni Ewropea għandhiex tieħu inkunsiderazzjoni l-kuntratti ta’ kopertura tar-riskju ta’ kambju konklużi bejn l-impriżi li joperaw fil-kummerċ internazzjonali, jew jekk tistax, għall-kuntrarju, tkompli tapplika l-metodu tagħha stess fil-qasam tal-konverżjoni ta’ valuta.
3.        Din il-kwistjoni hija ta’ importanza partikolari fil-prattika tal-kummerċ internazzjonali, fejn it-tranżazzjonijiet ġeneralment jitwettqu f’valuti differenti. Ma huwiex rari li operaturi ekonomiċi jikkonkludu ftehimiet ta’ kopertura sabiex jipproteġu lilhom infushom kontra varjazzjonijiet kbar fir-rati tal-kambju li jistgħu joħolqu distorsjoni tal-prezz reali tal-merkanzija kkonċernata. Madankollu, għandu jitfakkar li l-Unjoni Ewropea, bħala membru sħiħ tas-sistema multilaterali tal-kummerċ internazzjonali, għandha interess leġittimu li tiżgura d-determinazzjoni tal-prezz reali ta’ din il-merkanzija, bil-għan li tiggarantixxi l-effettività tal-politika tagħha ta’ ġlieda kontra d-dumping. F’din il-perspettiva, hija l-Qorti tal-Ġustizzja li għandha tiddetermina jekk tali ftehimiet konklużi bejn operaturi privati jistgħux jinfluwenzaw l-eżekuzzjoni tal-kompiti li d-dritt tal-Unjoni jafda lill-Kummissjoni fl-implimentazzjoni tar-Regolament bażiku.
II.    Il-kuntest ġuridiku
A.      Id-dritt tal-WTO
4.        Permezz tad-Deċiżjoni tal-Kunsill 94/800/KE tat‑22 ta’ Diċembru 1994 dwar il-konklużjoin f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fil-Laqgħa ta’ negozjati multilaterali fl-Urugwaj (1986-1994) (6), il-Kunsill tal-Unjoni Ewropea approva l-Ftehim li jistabbilixxi l-Organizzazzjoni Dinjija tal-Kummerċ (WTO), iffirmat f’Marrakesh fil-15 ta’ April 1994, kif ukoll il-ftehimiet li jinsabu fl-Annessi 1 sa 3 ta’ dan il-ftehim, fosthom il-Ftehim dwar l-Implementazzjoni ta’ l-Artikolu VI tal-Ftehim Ġenerali dwar it-Tariffi u l-Kummerċ 1994 (GATT) (iktar ’il quddiem il-“Ftehim antidumping”) (7).
5.        L-Artikolu 2 tal-Ftehim antidumping, intitolat “Determinazzjoni ta’ d-damping”, jipprevedi:
“[...]
2.4      Isir paragun imparzjali bejn il-prezzijiet ta’ esportazzjoni u l-valur normali. Dan il-paragun iseħħ fl-istess livell ta’ kummerċ, normalment fil-livell ex-fabbrika, u fir-rigward ta’ bejgħ magħmul kemm jista jkun fl-istess żmien. Jitqies b’mod sostanzjali f’kull każ, fuq il-mertu a bażi ta’ differenzi li jaffetwaw il-komparibbilità tal-prezzijiet, li jinkludi wkoll id-differenzi fit-termini u l-kondizzjonijiet fir-rigward tal-bejgħ, taxxa, livelli ta kummerċ, kwantitajiet, karatteristiċi fisiċi, u kwalunkwe differenzi oħra li jidhru li jaffetwaw il-komparabbilità tal-prezzijiet [...]. Fil-każ indikat fil-paragrafu 3, sussidji għall-ispejjeż, inklużi dwana u taxxi, li ntefqu bejn l-importazzjoni u l-bejgħ mill-ġdid, u għandhom isiru wkoll għall-profitti li jiżdiedu. Jekk f’dawn il-każijiet il-komparibbilità tal-prezzijiet ġiet affettwata, l-awtoritajiet jistabbilixxu valuri normali fil-livell tal-kummerċ ekwivalenti għall-livell ta’ kummerċ tal-prezz kostruwit ta’ l-esportazzjoni, jew jagħtu konsiderazzjoni mistħoqqa kif indikata f’dan il-paragrafu. L-awtoritajiet għandhom jindikaw lill-partijiet in kwistjoni x’tip ta’ informazzjoni hi meħtieġa biex jassiguraw paragun imparzjali u ma jimponux oneru tal-prova ta’ natura mhux raġonevoli fuq il-partijiet.
2.4.1      Meta l-paragun taħt paragrafu 4 jeħtieġ konverżjoni ta’ muniti, din il-konverżjoni għandha ssir permezz ta’ l-użu tar-rata tal-kambju eżistenti fiż-żmien id-data tal-bejgħ [...], stante li meta bejgħ ta’ munita barranija fuq swieq mixtieqa huwa direttament marbut mal-bejgħ ta’ l-esportazzjoni involuta, tintuża r-rata tal-kambju eżistenti waqt il-bejgħ mixtieq. Varjazzjonijiet fir-rati tal-kambju jkunu injorati u f’investigazzjoni l-awtoritajiet għandhom jippermettu lill-esportaturi mill-inqas 60 ġurnata biex jirranġaw il-prezzijiet ta’ l-esportazzjoni sabiex jiġu jirriflettu l-moviment sostenut fir-rati tal-kambju waqt il-perjodu ta’ l-investigazzjoni.
2.4.2      Soġġett għad-disposizzjonijiet li jirregolaw paragun ġust fil-paragrafu 4, l-eżistenza ta’ marġini ta’ d-damping waqt il-fażi ta’ l-investigazzjoni għandha normalment tiġi stabbilita fuq bażi tal-paragun bejn il-medja stabbilita tal-valur normali u l-medja stabbilita tal-prezzijiet ta’ transazzjonijiet ta’ esportazzjoni komparabbli jew permezz ta’ paragun bejn il-valur normali u l-prezzijet ta’ l-esportazzjoni fuq bażi ta’ żewġ transazzjonijiet bejn xulxin. [...]”
B.      Id-dritt tal-Unjoni
1.      Ir-Regolament bażiku
6.        L-Artikolu 1 tar-Regolament bażiku jipprovdi:
“1.      Jista’ jiġi applikat dazju anti-dumping għal kwalunkwe prodott oġġett ta’ dumping li r-rilaxx tiegħu għaċ-ċirkolazzjoni ħielsa fl-Unjoni jikkawża dannu.
2.      Prodott għandu jiġi kkunsidrat bħala oġġett ta’ dumping jekk il-prezz tal-esportazzjoni tiegħu għall-Unjoni ikun inqas minn prezz paragonabbli għal prodott simili, fil-kors ordinarju tal-kummerċ, kif stabbilit għall-pajjiż esportatur.
[...]”
7.        L-Artikolu 2 ta’ dan ir-regolament, intitolat “Determinazzjoni ta’ dumping”, jipprevedi:
“[...]
C.      PARAGUN
10.      Għandu jsir paragun xieraq bejn il-prezz tal-esportazzjoni u l-valur normali. Dan il-paragun għandu jsir fl-istess livell tal-kummerċ u fir-rigward ta’ bejgħ magħmul, kemm jista’ jkun viċin, fl-istess ħin, u b’kont dovut meħud ta’ differenzi oħra li jaffettwaw il-paragonabbiltà tal-prezz. Fejn il-valur normali u l-prezz tal-esportazzjoni kif stabbiliti mhumiex fuq bażi daqshekk komparabbli għandu jkun hemm adattament, f’forma ta’ aġġustamenti, f’kull każ, fuq il-merti tiegħu, għal differenzi fil-fatturi li huma pretiżi, u murija, li jaffettwaw il-prezzijiet u l-paragonabbiltà tal-prezzijiet. Kwalunkwe duplikazzjoni meta jsiru l-aġġustamenti għandha tiġi evitata, b’mod partikolari relattivament għal tnaqqis, ribassi, kwantitajiet u l-livell tal-kummerċ. Meta l-kondizzjonijiet speċifikati jkunu sodisfatti, il-fatturi li għalihom jista’ jsir aġġustament huma elenkati kif ġej:
[...]
(j)      Kambju tal-munita
Meta l-paragun tal-prezz jeħtieġ kambju tal-munita, tali kambju għandu jsir bl-użu tar-rata tal-kambju fid-data tal-bejgħ, għajr li, meta bejgħ ta’ munita barranija fuq is-swieq bil-quddiem ikun marbut b’mod dirett mal-bejgħ involut għall-esportazzjoni, ir-rata tal-kambju fil-bejgħ bil-quddiem għandha tintuża. Normalment, id-data tal-bejgħ għandha tkun id-data tal-fattura iżda d-data tal-kuntratt, l-ordni tax-xiri jew il-konferma tal-ordni jistgħu jintużaw jekk dawn jistabbilixxu b’mod iktar adegwat it-termini materjali tal-bejgħ. Il-varjazzjonijiet fir-rati tal-kambju għandhom jiġu injorati u l-esportaturi għandhom jiġu mogħtija 60 ġurnata biex jirriflettu moviment sostenut fir-rati tal-kambju matul il-perjodu ta’ investigazzjoni.
[...]”
2.      Ir-Regolament kontenzjuż
8.        Il-premessi 96 sa 101 tar-regolament kontenzjuż ikkontestat jiddikjaraw:
“(96)      Produttur esportatur wieħed u żewġ produtturi esportaturi relatati kkontestaw ir-rifjut proviżorju ta’ aġġustament tal-konverżjoni tal-munita, li huma talbu minħabba kuntratti ta’ ħħeġġjar relatati mal-bejgħ tagħhom lill-Unjoni. L-affermazzjoni tikkonċerna r-rata tal-kambju li għandha tintuża meta l-valur tal-bejgħ f’muniti barranin (f’dan il-każ l-euro) jiġi kkonvertit fil-munita tal-pajjiż esportatur (lira Torka jew TRY). Il-kumpaniji invokaw id-dispożizzjonijiet tal-Artikolu 2(10)(j) tar-Regolament bażiku li ‘(…) meta bejgħ ta’ munita barranija fuq is-swieq bil-quddiem ikun marbut b’mod dirett mal-bejgħ involut għall-esportazzjoni, ir-rata tal-kambju fil-bejgħ bil-quddiem għandha tintuża’.
(97)      Fil-kummenti tiegħu sottomessi wara d-divulgazzjoni proviżorja, l-ilmentatur oppona l-affermazzjonijiet tal-produtturi esportaturi li jiddikjaraw li l-iħħeġġjar huwa proċess intern, u l-kumpaniji ma jistgħux jargumentaw li mingħajr l-iħħeġġjar il-prezz tal-bejgħ kien ikun ogħla minħabba li ma huwiex evidenti li l-klijenti kienu jħallsu prezz ogħla.
(98)      Il-Kummissjoni nnotat li l-Artikolu 2(10)(j) tar-Regolament bażiku huwa applikabbli f’sitwazzjonijiet fejn hija meħtieġa konverżjoni tal-munita għall-finijiet ta’ tqabbil bejn il-valur normali u l-prezz tal-esportazzjoni. Hija l-prattika stabbilita li jsir tali tqabbil fil-munita tal-pajjiż ikkonċernat. Għalhekk, f’dan il-każ, il-Kummissjoni użat il-lira Torka bħala l-munita tat-tqabbil. Iż-żewġ kumpaniji li affermaw l-aġġustament tal-konverżjoni tal-munita ħħeġġjaw dawk it-tranżazzjonijiet ta’ bejgħ għall-esportazzjoni li ġew iddenominati f’euro. Ir-riskju ta’ konverżjoni tal-munita li jirriżulta minn dawk it-tranżazzjonijiet kien fil-każijiet kollha ħħeġġjat kontra d-dollaru Amerikan. Peress li t-tqabbil sar fil-lira Torka u t-tranżazzjonijiet kollha f’euro ġew ikkonvertiti f’lira Torka direttament mingħajr konverżjoni intermedja għal dollaru Amerikan, l-istess bħall-bejgħ domestiku kollu li sar fil-lira Torka, il-Kummissjoni kkunsidrat li r-rata ta’ konverżjoni bejn l-euro u d-dollaru Amerikan miftiehma fil-kuntratti tal-iħħeġġjar kienet irrilevanti għall-fini ta’ tqabbil. Konsegwentement, il-Kummissjoni ċaħdet l-affermazzjoni tat-tliet produtturi esportaturi.
(99)      Wara d-divulgazzjoni finali, it-tliet produtturi esportaturi rrepetew it-talbiet tagħhom għal aġġustament tal-konverżjoni tal-munita fuq il-bejgħ lill-Unjoni, biex jitqiesu l-operazzjonijiet ta’ ħħeġġjar tar-riskju tal-munita li jirriżultaw minn tranżazzjonijiet f’euro. Huma rrepetew l-argument li, irrispettivament mill-munita użata għat-tqabbil tal-prezzijiet, il-qligħ jew it-telf li jirriżulta mir-rata ta’ konverżjoni fil-mument tal-iħħeġġjar għandu impatt sinifikanti fuq it-tqabbil tal-prezzijiet. B’mod partikolari, huma taw eżempju teoretiku ta’ ordni ta’ bejgħ domestiku bi prezz ta’ unità f’USD miftiehem f’jum partikolari u ordni ta’ bejgħ għall-esportazzjoni bl-istess prezz ta’ unità f’ekwivalenti ta’ EUR miftiehem fl-istess jum. Il-kalkolu tal-kumpaniji wera li meta dawk l-ordnijiet tal-bejgħ jiġu kkonsenjati fl-istess jum u l-valur fatturat jiġi kkonvertit direttament mill-munita tal-fattura għal TRY, it-tqabbil jirriżulta f’dumping għalkemm il-prezz miftiehem fiż-żewġ ordnijiet tal-bejgħ kien l-istess fid-data tal-ordnijiet tal-bejgħ. Imbagħad sostnew li aġġustament għall-iħħeġġjar jenħtieġ li jsir jew abbażi tal-Artikolu 2(10)(j) jew l-Artikolu 2(10)(k) tar-Regolament bażiku.
(100)      Il-Kummissjoni analizzat l-affermazzjoni, b’mod partikolari l-eżempju teoretiku, li allegatament wera li r-rata tal-kambju fil-kuntratti ta’ ħħeġġjar jenħtieġ li titqies għall-fini tat-tqabbil tal-prezzijiet. L-ewwel nett, il-Kummissjoni nnotat li għalkemm l-eżempju kien matematikament korrett, dan ma kienx jirrifletti r-realtà tal-attivitajiet kummerċjali tal-kumpaniji jew tal-kalkoli tal-marġni tad-dumping. B’mod partikolari, l-eżempju implika li l-marġni tad-dumping huwa kkalkulat bi tqabbil ta’ żewġ tranżazzjonijiet individwali mwettqa fl-istess ħin, li ma huwiex il-każ peress li l-Kummissjoni tqabbel il-valur normali medju u l-prezz medju tal-esportazzjoni kif determinat matul il-PI għal kull tip ta’ prodott. It-tieni, l-eżempju assuma li l-ordnijiet kollha tal-bejgħ konklużi f’jum partikolari jiġu ssodisfati f’ħin simili, li ntwera li ma kienx korrett. Fil-fatt, wieħed mill-produtturi esportaturi għamel affermazzjoni separata li ż-żmien ta’ tħejjija bejn il-finalizzazzjoni tal-produzzjoni u l-ġbir tal-oġġetti mill-klijent kien ħafna itwal fis-suq domestiku meta mqabbel mal-bejgħ għall-esportazzjoni. Għalhekk, instab li l-eżempju mogħti mill-kumpaniji ma kienx akkurat għas-sitwazzjoni inkwistjoni. Minbarra dan, l-ebda waħda mill-kumpaniji ma pprovdiet evidenza li t-tranżazzjonijiet ta’ bejgħ għall-esportazzjoni tagħhom denominati f’EUR kienu oriġinarjament innegozjati fuq il-prezz f’USD tagħhom. Għall-kuntrarju, il-kuntratti tal-bejgħ u/jew l-ordnijiet tal-bejgħ ta’ dawk it-tranżazzjonijiet ta’ bejgħ għall-esportazzjoni kienu denominati direttament f’EUR mingħajr ebda referenza għal USD. Konverżjoni minn EUR għal TRY permezz tal-USD għalhekk tqieset bħala irrilevanti. Konsegwentement, il-Kummissjoni ċaħdet l-aġġustament affermat fuq il-bażi tal-Artikolu 2(10)(j) tar-Regolament bażiku.
(101)      Barra minn hekk, għalkemm il-kumpaniji sostnew li kienu kapaċi jorbtu t-tranżazzjonijiet tal-esportazzjoni ma’ operazzjonijiet ta’ ħħeġġjar individwali, dawn setgħu, u f’ħafna każijiet kienu, aġġustati wara l-bejgħ skont kif żviluppat il-perspettiva finanzjarja u sabiex jimmassimizzaw ir-redditu tal-kumpaniji. Il-Kummissjoni għalhekk ma kkunsidratx li l-ħeġġ seta’ jkun marbut direttament mal-bejgħ tal-esportazzjoni involut, u li t-teħid inkunsiderazzjoni tal-prezz tal-bejgħ bil-quddiem kien jirriskja li jgħawweġ il-prezz tal-esportazzjoni attwali.”
III. Il-fatti li wasslu għall-kawża, il-proċeduri quddiem il-Qorti Ġenerali u s-sentenzi appellati
A.      Il-Kawża C‑498/24 P (Çolakoğlu Metalurji u Çolakoğlu Dış Ticaret vs Il‑Kummissjoni)
1.      Il-fatti li wasslu għall-kawża
9.        Il-fatti li wasslu għall-kawża esposti fil-punti 2 sa 10 tas-sentenza appellata fil-Kawża C‑498/24 P jistgħu jiġu deskritti fil-qosor kif ġej.
10.      Çolakoğlu Metalurji AŞ (iktar ’il quddiem “CM”) huwa produttur esportatur Tork ta’ prodotti ċatti llaminati bis-sħana u Çolakoğlu Dış Ticaret AŞ (iktar ’il quddiem “ÇOTAŞ”) hija kumpanija relatata ta’ kummerċ u ta’ esportazzjoni Torka.
11.      Fl‑14 ta’ Mejju 2020, il-Kummissjoni fetħet investigazzjoni antidumping dwar l-importazzjonijiet fl-Unjoni Ewropea ta’ ċerti prodotti ċatti llaminati bis-sħana tal-ħadid, tal-azzar bil-karbonju jew azzar illigat ieħor (iktar ’il quddiem il-“prodott ikkonċernat”) li joriġinaw mit-Turkija.
12.      L-investigazzjoni kopriet il-perijodu bejn l‑1 ta’ Jannar u l‑31 ta’ Diċembru 2019 (iktar ’il quddiem il-“perijodu ta’ investigazzjoni”). L-eżami tat-tendenzi rilevanti għall-evalwazzjoni tad-dannu kopra l-perjodu inkluż bejn l‑1 ta’ Jannar 2016 u tmiem il-perjodu ta’ investigazzjoni.
13.      Fis‑6 ta’ Jannar 2021, il-Kummissjoni adottat ir-Regolament ta’ Implimentazzjoni (UE) 2021/9, li jimponi dazju anti-dumping provviżorju fuq l-importazzjonijiet ta’ ċerti prodotti ċatti b’laminazzjoni termali tal-ħadid, azzar mhux illigat jew liga oħra tal-azzar li joriġinaw mit-Turkija (iktar ’il quddiem ir-“Regolament proviżorju”) (8), li ssuġġetta l-esportazzjonijiet tar-rikorrenti fl-ewwel istanza lejn l-Unjoni tal-prodott ikkonċernat għal dazju antidumping provviżorju ta’ 7.6 %.
14.      Fil‑5 ta’ Lulju 2021, il-Kummissjoni adottat ir-Regolament kontenzjuż, li jimponi dazju antidumping ta’ 7.3 % fuq l-importazzjonijiet fl-Unjoni tal-prodott ikkonċernat immanifatturat mir-rikorrenti fl-ewwel istanza.
2.      Il-proċedura quddiem il-Qorti Ġenerali u s-sentenza appellata fil-Kawża C‑498/24 P
15.      Permezz ta’ talba sottomessa fir-Reġistru tal-Qorti Ġenerali fid‑29 ta’ Settembru 2021, CM u ÇOTAŞ ippreżentaw rikors għall-annullament tar-regolament kontenzjuż.
16.      Insostenn tar-rikors tagħhom, ir-rikorrenti fl-ewwel istanza invokaw erba’ motivi. L-ewwel motiv kien ibbażat fuq ksur tal-Artikolu 2(10)(i) tar-Regolament bażiku. It-tieni motiv kien ibbażat fuq ksur tal-Artikolu 2(10)(b) tar-Regolament bażiku minħabba r-rekwiżit ta’ ħlas ta’ dazji fuq l-importazzjoni sabiex isir aġġustament. It-tielet motiv kien ibbażat fuq żball manifest ta’ evalwazzjoni dovut għar-rifjut li jsir kalkolu trimestrali tal-marġni ta’ dumping u għal ksur konsekuttiv tal-Artikolu 2(10) tar-Regolament bażiku. Ir-raba’ motiv kien ibbażat fuq ksur tal-Artikolu 2(10)(j) tar-Regolament bażiku minħabba r-rifjut ta’ aġġustament fir-rigward tal-qligħ u tat-telf ta’ kopertura.
17.      Permezz tas-sentenza appellata fil-Kawża C‑498/24 P, il-Qorti Ġenerali ċaħdet dawn l-erba’ motivi u, għaldaqstant, ir-rikors kollu kemm hu.
B.      Il-Kawża C‑499/24 (Ereğli Demir ve Çelik Fabrikaları et vs Il‑Kummissjoni)
1.      Il-fatti li wasslu għall-kawża
18.      Il-fatti li wasslu għall-kawża esposti fil-punti 2 sa 10 tas-sentenza appellata fil-Kawża C‑499/24 P jistgħu jiġu deskritti fil-qosor kif ġej.
19.       Ir-rikorrenti huma kumpanniji rregolati mid-dritt Tork. Ereğli Demir ve Çelik Fabrikaları TAŞ u İskenderun Demir ve Çelik AŞ huma attivi fil-produzzjoni u l-bejgħ ta’ prodotti ċatti b’laminazzjoni termali. Erdemir Çelik Servis Merkezi Sanayi ve Ticaret AŞ huwa n-negozjant relatat tagħhom.
20.      Fl‑14 ta’ Mejju 2020, il-Kummissjoni fetħet investigazzjoni antidumping dwar l-importazzjonijiet fl-Unjoni Ewropea ta’ ċerti prodotti ċatti b’laminazzjoni termali tal-ħadid, azzar mhux illigat jew liga oħra tal-azzar li joriġinaw mit-Turkija (iktar ’il quddiem “l-investigazzjoni”).
21.      L-investigazzjoni kienet tirrigwarda l-perijodu inkluż bejn l‑1 ta’ Jannar u l‑31 ta’ Diċembru 2019. L-eżami tat-tendenzi rilevanti għall-evalwazzjoni tad-dannu kopra l-perjodu inkluż bejn l‑1 ta’ Jannar 2016 u tmiem il-perjodu ta’ investigazzjoni. Ir-rikorrenti ressqu l-osservazzjonijiet bil-miktub tagħhom matul l-investigazzjoni.
22.      Fis‑6 ta’ Jannar 2021, il-Kummissjoni adottat ir-Regolament provviżorju, li ssuġġetta l-esportazzjonijiet tar-rikorrenti fl-ewwel istanza lejn l-Unjoni tal-prodott ikkonċernat għal dazju antidumping provviżorju ta’ 5.4 %.
23.      Fil‑5 ta’ Lulju 2021, il-Kummissjoni adottat ir-Regolament kontenzjuż, li jimponi dazju antidumping ta’ 5 % fuq l-importazzjonijiet fl-Unjoni tal-prodott ikkonċernat immanifatturat mir-rikorrenti fl-ewwel istanza.
2.      Il-proċedura quddiem il-Qorti Ġenerali u s-sentenza appellata fil-Kawża C‑499/24 P
24.      Permezz ta’ talba sottomessa fir-Reġistru tal-Qorti Ġenerali fid-29 ta’ Settembru 2021, ir-rikorrenti fl-ewwel istanza ppreżentat rikors intiż għall-annullament tar-Regolament kontenzjuż.
25.      Insostenn tar-rikors tagħhom, ir-rikorrenti fl-ewwel istanza invokaw erba’ motivi. L-ewwel motiv kien ibbażat fuq il-ksur tal-ewwel tliet sentenzi kif ukoll tal-ħames sentenza tal-Artikolu 2(10) u tal-Artikolu 2(10) (j) tar-Regolament bażiku, kif ukoll fuq il-ksur tal-Artikolu 2(5) ta’ dan ir-regolament. It-tieni motiv kien ibbażat fuq il-fatt li ċ-ċaħda, mill-Kummissjoni, ta’ aġġustament għall-kopertura tal-qligħ u tat-telf, kisret l-Artikolu 2(10)(j) tar-Regolament bażiku, l-Artikolu 2.4 tal-Ftehim antidumping u l-prinċipju ta’ amministrazzjoni tajba. Permezz tat-tielet motiv tagħhom, l-appellanti sostnew ksur tal-paragrafi 5 u 6 tal-Artikolu 2 tar-Regolament bażiku u tal-ewwel tliet sentenzi tal-Artikolu 2(10) ta’ dan ir-regolament. Fl-aħħar nett, ir-raba’ motiv kien ibbażat fuq ksur tal-Artikolu 2(6) tar-Regolament bażiku u tal-Artikolu 2.2.2 tal-Ftehim antidumping.
26.      Permezz tas-sentenza appellata fil-Kawża C‑499/24 P, il-Qorti Ġenerali ċaħdet dawn l-erba’ motivi u, għaldaqstant, ir-rikors kollu kemm hu.
C.      Il-proċeduri quddiem il-Qorti tal-Ġustizzja u t-talbiet tal-partijiet
27.      L-appelli fil-Kawżi C‑498/24 P u C‑499/24 P ġew ippreżentati fis‑17 ta’ Lulju 2024 u ġew irreġistrati fir-Reġistru tal-Qorti tal-Ġustizzja fl-istess jum.
28.      Permezz tal-appelli rispettivi tagħhom, l-appellanti jitolbu li l-Qorti tal-Ġustizzja jogħġobha:
–        prinċipalment, tannulla s-sentenzi appellati, tannulla r-Regolament kontenzjuż u tikkundanna lill-Kummissjoni għall-ispejjeż sostnuti minnhom fil-kuntest tal-appell kif ukoll dawk relatati mal-proċedura quddiem il-Qorti Ġenerali, u
–        sussidjarjament, tibgħat il-kawża lura quddiem il-Qorti Ġenerali u tirriżerva l-ispejjeż tal-proċedura quddiem il-Qorti Ġenerali u tal-appell.
29.      Il-Kummissjoni titlob li l-Qorti tal-Ġustizzja jogħġobha:
–        tiċħad l-appelli, u
–        tikkundanna lill-appellanti għall-ispejjeż tal-istanza.
30.      Konformement mal-Artikolu 76(2) tar-Regoli tal-Proċedura, il-Qorti tal-Ġustizzja ddeċidiet li tipproċedi mingħajr seduta għas-sottomissjonijiet orali.
IV.    Analiżi ġuridika
A.      Rimarki preliminari
1.      L-Unjoni Ewropea fis-sistema kummerċjali multilaterali
31.      Il-WTO tiżgura l-osservanza ta’ sistema kummerċjali multilaterali bbażata fuq ċerti regoli vinkolanti. Fil-kapaċità tagħha bħala organizzazzjoni reġjonali mogħnija b’personalità ġuridika, l-Unjoni Ewropea tgawdi minn status partikolari fi ħdan il-WTO, fejn tpoġġi bħala membru sħiħ flimkien mal-Istati Membri tagħha (9). Fid-dawl tal-kompetenza esklużiva mogħtija lilha mill-Artikolu 3(1)(e) TFUE fil-qasam tal-politika kummerċjali komuni, l-Unjoni għandha kompetenza fir-rigward tal-impenji internazzjonali tal-Istati Membri tagħha, b’mod partikolari dawk li jirriżultaw mill-ftehimiet tal-WTO. Il-Ftehim antidumping, parti integrali minn dan il-corpus, jirregola kemm il-kundizzjonijiet sostantivi kif ukoll ir-regoli proċedurali dwar l-adozzjoni, l-implementazzjoni u ż-żamma tal-miżuri antidumping. In-nuqqas ta’ osservanza ta’ dawn id-dispożizzjonijiet jesponi l-miżuri adottati għal riskju ta’ kontestazzjoni fil-kuntest tal-mekkaniżmu ta’ riżoluzzjoni tat-tilwim tal-WTO (10).
32.      Sabiex jittrasponi dawn l-impenji internazzjonali fl-ordinament ġuridiku tal-Unjoni, il-leġiżlatur Ewropew adotta, fuq il-bażi tal-Artikolu 207(2) TFUE, ir-Regolament bażiku fil-qasam tad-difiża kummerċjali. Dan it-test jiddefinixxi l-kundizzjonijiet li taħthom il-Kummissjoni għandha s-setgħa li tintervjeni kontra prattiki kummerċjali inġusti minn esportaturi stabbiliti f’pajjiżi terzi, meta dawn jippreġudikaw l-industrija Ewropea. F’dan il-kuntest, il-Kummissjoni teżerċita l-funzjonijiet ta’ awtorità ta’ investigazzjoni u ta’ deċiżjoni, kif jirriżulta mill-Artikolu 6 u mill-Artikolu 9(4) tar-Regolament bażiku. Madankollu, konformement mal-prinċipju fundamentali tal-Istat tad-dritt, kull deċiżjoni li tipproduċi effetti legali għandha tkun soġġetta għal stħarriġ ġudizzjarju effettiv. F’dan ir-rigward, l-atti tal-Kummissjoni fil-qasam tal-antidumping jistgħu jkunu s-suġġett ta’ rikors għal annullament quddiem il-Qorti Ġenerali, bil-possibbiltà ta’ stħarriġ mill-Qorti tal-Ġustizzja f’każ ta’ appell. Din il-kawża turi l-eżerċizzju ta’ dan l-istħarriġ ta’ legalità, li huwa intiż li jiżgura l-konformità tal-atti tal-Kummissjoni mar-regoli tal-Unjoni kif ukoll mal-obbligi internazzjonali li jirriżultaw mill-Ftehim antidumping (11).
33.      Ir-raba’ aggravju mqajjem fil-Kawża C‑498/24 P u s-sitt aggravju mqajjem fil-Kawża C‑499/24 P huma identiċi sa fejn huma intiżi li jqiegħdu inkwistjoni, essenzjalment, l-interpretazzjoni ta’ dispożizzjoni, jiġifieri l-Artikolu 2(10)(j) tar-Regolament bażiku, kif ukoll l-applikazzjoni tiegħu mill-Kummissjoni waqt id-determinazzjoni tal-marġni ta’ dumping. F’dan il-kuntest, il-Qorti Ġenerali qed tiġi kkritikata talli adottat il-pożizzjoni legali tal-Kummissjoni fir-rigward tal-interpretazzjoni ta’ din id-dispożizzjoni, filwaqt li injorat l-importanza tal-kuntratti ta’ kopertura fil-kuntest tat-tranżazzjonijiet kummerċjali internazzjonali.
34.      Peress li l-argumenti tal-appellanti jirrigwardaw biss aspetti iżolati tal-leġiżlazzjoni inkwistjoni, mingħajr ma huwa possibbli li jiġi identifikat b’mod ċar x’inhuma l-intenzjonijiet tagħhom wara dawn l-argumenti, ser nibda, għall-finijiet ta’ ċarezza, bi preżentazzjoni ta’ din il-leġiżlazzjoni, sabiex il-punti essenzjali ta’ dawn il-kawżi jinftiehmu aħjar. Għal dan il-għan, ser nispjega, b’mod partikolari, kif iseħħ il-kalkolu tal-marġni ta’ dumping fil-prattika (12) u kif wieħed għandu jipproċedi fil-kuntest ta’ tranżazzjonijiet li jinvolvu valuti differenti (13). Barra minn hekk, ser nispjega l-funzjoni tal-kuntratti ta’ kopertura invokati mill-appellanti, kif ukoll il-kwistjoni dwar jekk il-Kummissjoni għandhiex tieħu inkunsiderazzjoni, fil-kalkoli tagħha, tali ftehimiet kuntrattwali konklużi bejn partijiet privati (14). Dawn l-ispjegazzjonijiet preliminari għandhom jippermettu li ssir evalwazzjoni aħjar tal-fondatezza tal-argumenti tal-partijiet. Huwa fl-aħħar parti tal-konklużjonijiet li l-aggravju komuni ser jiġi eżaminat fil-fond (15).
2.      Ir-regoli dwar id-determinazzjoni tal-marġni ta’ dumping
35.      Konformement mal-Artikolu 1(2) tar-Regolament bażiku, prodott għandu jiġi kkunsidrat bħala oġġett ta’ dumping jekk il-prezz tal-esportazzjoni tiegħu lejn l-Unjoni jkun inqas mill-prezz paragunabbli mitlub taħt kundizzjonijiet kummerċjali normali, kif stabbilit għal prodott simili fil-pajjiż esportatur. Għaldaqstant, id-dumping huwa ddeterminat billi jiġu pparagunati żewġ valuri: l-ewwel valur, li jikkorrispondi għall-prezz tal-prodott fis-suq domestiku tal-pajjiż terz ikkonċernat, jissejjaħ “valur normali”; it-tieni valur huwa l- “prezz tal-esportazzjoni” tal-prodott ikkonċernat lejn l-Unjoni Ewropea. Ir-riżultat miksub jikkostitwixxi l- “marġni ta’ dumping”, iddefinit fl-Artikolu 2(12) tar-Regolament bażiku bħala “l-ammont li permezz tiegħu il-valur normali jaqbeż il-prezz tal-esportazzjoni”.
36.      Kif osservat il-Qorti tal-Ġustizzja fil-ġurisprudenza tagħha (16), id-determinazzjoni tal-valur normali ta’ prodott tikkostitwixxix wieħed mill-istadji essenzjali li għandhom jippermettu li tiġi stabbilita l-eżistenza ta’ possibbiltà ta’ dumping. F’dan ir-rigward, l-ewwel subparagrafu tal-Artikolu 2(1) tar-Regolament bażiku jipprevedi li l-valur normali huwa normalment ibbażat fuq il-prezzijiet imħallsa jew li għandhom jitħallsu, fil-kuntest ta’ tranżazzjonijiet kummerċjali normali, minn xerrejja indipendenti fil-pajjiż esportatur. Fir-rigward tal-prezz tal-esportazzjoni, mill-Artikolu 2(8) tar-Regolament bażiku jirriżulta li dan jikkorrispondi għall-prezz realment imħallas jew li għandu jitħallas għall-prodott mibjugħ għall-esportazzjoni lejn l-Unjoni. Dan huwa l-prezz tal-prodott fil-fruntiera tal-Unjoni, jiġifieri qabel id-dħul tiegħu fis-suq tal-Unjoni, u mhux il-prezz imħallas meta jiġi kkummerċjalizzat ġewwa l-Unjoni.
37.      Ladarba dawn iż-żewġ valuri jiġu ddeterminati, għandu jsir il-paragun tagħhom, li għandu jsir b’mod “xieraq” u “fl-istess livell kummerċjali”, konformement mar-rekwiżiti tal-Artikolu 2(10) tar-Regolament bażiku. Sabiex jinkiseb dan il-paragun, għandhom isiru aġġustamenti. Jekk parti titlob tali aġġustamenti, hija għandha tipproduċi l-prova li t-talba tagħha hija ġġustifikata (17). Fil-prattika, il-Kummissjoni tipparaguna l-prezzijiet – jiġifieri, il-valur normali u l-prezz tal-esportazzjoni – fl-istadju tal-“ħruġ mill-fabbrika”, billi tnaqqas l-ispejjeż involuti fil-bejgħ tal-prodott.
38.      Konformement mal-Artikolu 2(11) tar-Regolament bażiku, il-marġni ta’ dumping huwa ddeterminat jew permezz ta’ metodu msejjaħ “simetriku”, li jikkonsisti fil-paragun ta’ valur normali medju pponderat mal-medja pponderata tal-prezzijiet tal-esportazzjonijiet kollha lejn l-Unjoni, jew permezz ta’ metodu msejjaħ “asimetriku”, li jikkonsisti fil-paragun ta’ valur normali medju pponderat mal-prezzijiet ta’ kull tranżazzjoni ta’ esportazzjoni individwali lejn l-Unjoni. Ikun liema jkun il-metodu użat, dan għandu jippermetti li jiġi rifless fedelment id-daqs reali tad-dumping ikkonstatat. Il-kalkolu preċiż tal-marġni ta’ dumping għandu importanza partikolari fil-prattika, peress li d-dazju antidumping eventwalment impost ma jistax jaqbeż dan il-marġni ta’ dumping (18).
3.      Id-diffikultajiet prattiċi marbuta mal-kalkolu tal-marġni ta’ dumping, b’mod partikolari fir-rigward tat-teħid inkunsiderazzjoni tal-valuti differenti
39.      Il-kalkolu eżatt tal-marġni ta’ dumping fil-prattika ta’ spiss iqajjem diffikultajiet. Rigorożità partikolari hija meħtieġa, b’mod partikolari minħabba r-rekwiżit, previst fl-Artikolu 2(10) tar-Regolament bażiku, li l-paragun bejn il-prezz tal-esportazzjoni u l-valur normali għandu jkun “xieraq”. Din id-dispożizzjoni tad-dritt tal-Unjoni ma tiddefinixxix x’inhu kopert mill-kunċett ta’ “paragun xieraq”. Madankollu, il-kunċett korrispondenti previst fl-Artikolu 2.4 tal-Ftehom antidumping, li fuqu huwa bbażat l-Artikolu 2(10) tar-Regolament bażiku, ġie interpretat fil-livell tal-WTO fis-sens li jimplika li l-paragun għandu jkun “imparzjali u oġġettiv” (19). L-obbligu li jiġi żgurat “paragun xieraq” għandu jinftiehem fis-sens li huwa estiż għad-dispożizzjonijiet kollha tal-Artikolu 2 tal-Ftehim antidumping (20).
40.      Fl-interess ta’ interpretazzjoni konformi mad-dritt tal-WTO (21), dawn l-istess prinċipji għandhom ikunu applikabbli għad-dispożizzjonijiet stabbiliti fl-Artikolu 2 tar-Regolament bażiku Tali approċċ huwa ġġustifikat b’mod partikolari mill-għażla espliċita tal-leġiżlatur tal-Unjoni li jirriproduċi fedelment id-dispożizzjonijiet tad-dritt tal-WTO dwar antidumping fid-dritt tal-Unjoni (22).
41.      Paragun rilevanti bejn il-prezz tal-esportazzjoni u l-prezz mitlub għall-konsum fis-suq intern tal-pajjiż esportatur jirrikjedi, loġikament, li dawn iż-żewġ valuri jkunu espressi fl-istess valuta – kundizzjoni li, fil-prattika, ma hijiex sistematikament issodisfatta fil-kuntest tal-kummerċ internazzjonali (23). Minn dan tirriżulta l-ħtieġa li ssir konverżjoni monetarja ta’ wieħed mill-prezzijiet fil-valuta ta’ referenza tas-suq l-ieħor, operazzjoni li, minkejja n-newtralità teknika apparenti tagħha, iġġib magħha ċertu numru ta’ sfidi ta’ natura metodoloġika u ġuridika li jeħtieġ li jiġu esposti iktar ’il quddiem.
42.      B’mod partikolari meta jintużaw valuti differenti, jirriżultaw diffikultajiet speċifiċi fil-kalkolu tal-marġni ta’ dumping peress li l-varjazzjonijiet fir-rati tal-kambju jistgħu jwettqu distorsjoni fuq il-valur reali tal-oġġetti kkonċernati, u, konsegwentement, li tinbidel il-firxa tal-marġni ta’ dumping (24). Fil-fatt, ir-rata ta’ konverżjoni bejn il-muniti applikabbli tista’ tvarja skont id-data meħuda inkunsiderazzjoni għad-determinazzjoni tal-prezzijiet. Sakemm il-konverżjoni ma ssirx b’rata ta’ kambju adegwata, il-paragun tal-prezzijiet minn awtorità ta’ investigazzjoni tista’ twassal għal stima żbaljata tal-marġni ta’ dumping, bi ksur tar-rekwiżit ta’ “paragun xieraq” (25). Għalhekk, f’dawn iċ-ċirkustanzi, huwa imperattiv li jkun hemm kriterji uniformi li jippermettu lill-awtorità kompetenti telimina, fil-kalkolu, id-distorsjonijiet li jirriżultaw mill-varjazzjonijiet fir-rati ta’ kambju.
43.      L-Artikolu 2(10)(j) tar-Regolament bażiku, li huwa s-suġġett ta’ dawn il-proċeduri, jinkludi dispożizzjonijiet speċifiċi dwar il-konverżjonijiet monetarji għall-finijiet tal-paragun bejn il-prezz tal-esportazzjoni u l-valur normali. B’mod ġenerali, il-prezzijiet tal-esportazzjoni ma humiex espressi fil-munita nazzjonali tal-pajjiż esportatur iżda pjuttost f’waħda mill-valuti l-iktar skambjati fuq livell internazzjonali. L-ewwel sentenza ta’ din id-dispożizzjoni “[t]eħtieġ” konverżjoni monetarja meta l-valur normali jkun espress fil-munita lokali tal-esportaturi, differenti minn dik użata għall-bejgħ għall-esportazzjoni. Min-naħa l-oħra, konverżjoni monetarja tkun kuntrarja għal din id-dispożizzjoni meta l-prezzijiet li għandhom jiġu pparagunati jkunu diġà ddenominati fl-istess valuta (26). Fil-prattika, sabiex jiġi ddeterminat jekk konverżjoni monetarja tkunx neċessarja, l-awtoritajiet investigattivi għandhom jivverifikaw jekk il-bejgħ isirx fl-istess valuta.
44.      L-ewwel sentenza tal-Artikolu 2(10)(j) tar-Regolament bażiku tistabbilixxi li, bħala regola ġenerali, il-konverżjoni għandha tkun ibbażata fuq ir-“rata tal-kambju fid-data tal-bejgħ”. It-tieni sentenza tippreċiża li “[n]ormalment, id-data tal-bejgħ għandha tkun id-data tal-fattura iżda d-data tal-kuntratt, l-ordni tax-xiri jew il-konferma tal-ordni jistgħu jintużaw jekk dawn jistabbilixxu b’mod iktar adegwat it-termini materjali tal-bejgħ” (27). Fi kwalunkwe każ, huwa importanti li tiġi stabbilita data li toffri l-aqwa garanziji għall-identifikazzjoni tal-kundizzjonijiet essenzjali tal-bejgħ. Il-prova għandha tiġi prodotta għal kull każ individwali mill-Kummissjoni jew mill-parti kkonċernata. Il-kuntratti qafas jew is-sempliċi dikjarazzjonijiet ta’ intenzjoni b’mod ġenerali ma jissodisfawx dawn il-kriterji (28). B’deroga minn din ir-regola ġenerali, “ir-rata tal-kambju fil-bejgħ bil-quddiem” għandha tintuża jekk il-bejgħ għall-esportazzjoni inkwistjoni jkun direttament marbut ma’ bejgħ ta’ valuta fis-swieq bil-quddiem. Ser nittratta din l-aħħar varjanti fid-dettall iktar ’il quddiem f’dawn il-konklużjonijiet.
45.      Billi jistabbilixxu regola dwar il-mument adegwat għad-determinazzjoni tar-rata tal-kambju (“id-data tal-bejgħ”), il-Ftehim antidumping u r-Regolament bażiku naturalment jitilqu mill-prinċipju li l-konverżjoni tista’ ssir biss fuq il-bażi tar-rata tal-kambju. Kull metodu ieħor ta’ konverżjoni huwa għalhekk espressament eskluż. B’mod partikolari, il-valuri astratti, bħall-partijiet tal-kapaċità ta’ akkwist tal-konsumaturi, ikkalkolati fost oħrajn mill-Organizzazzjoni għall-Kooperazzjoni u għall-Iżvilupp Ekonomiku (OECD) u l-Organizzazzjoni tan-Nazzjonijiet Uniti (ONU), ma jistgħux jitqiesu bħala referenzi determinanti. Bl-istess mod, l-impatt konkret tal-importazzjonijiet bi prezz ta’ dumping fuq l-industrija tal-Unjoni huwa ddeterminat skont ir-rati tal-kambju uffiċjali li fuqhom huma bbażati t-tranżazzjonijiet kummerċjali internazzjonali.
46.      La l-Ftehim antidumping u lanqas ir-Regolament bażiku ma jispeċifikaw is-sors li minnu għandhom jinkisbu r-rati tal-kambju. Fil-prattika, jintużaw ir-rati tal-kambju ppubblikati mill-Bank Ċentrali Ewropew. Meta ma tiġi pprovduta ebda rata tal-kambju mill-Bank Ċentrali Ewropew għal munita partikolari, ġeneralment jiġu applikati r-rati tal-kambju ddeterminati mill-Fond Monetarju Internazzjonali. Il-Kummissjoni għandha tuża r-rati tal-kambju medji ta’ kull xahar, ħlief fil-każ ta’ żvalutazzjoni sinjifikattiva, f’liema każ tista’ tibbaża ruħha fuq ir-rati tal-kambju ta’ kuljum. Għaldaqstant, ftit jimporta jekk il-manifattur esportatur jużax jew le, għal finijiet interni, rati differenti fis-sistemi tal-kontabbiltà tiegħu, minkejja l-fatt li, għal raġunijiet prattiċi, il-Kummissjoni ta’ spiss tibbaża ruħha fuq il-konverżjoni normalment applikata mill-impriża għall-ġbir u l-verifika tad-data fil-kuntest ta’ diversi proċeduri ta’ investigazzjoni (29).
47.      Lil hinn mir-regoli ġenerali stabbiliti fl-Artikolu 2.4.1 tal-Ftehim antidumping, li jinsabu fl-ordinament ġuridiku tal-Unjoni fl-Artikolu 2(10)(j) tar-Regolament bażiku, l-awtoritajiet investigattivi għandhom setgħa diskrezzjonali fir-rigward ta’ aspetti oħra relatati mal-konverżjoni tal-valuti. Pereżempju, dawn l-awtoritajiet normalment jikkonvertu l-munita tal-esportazzjonijiet fil-valuta nazzjonali tal-pajjiż esportatur. Madankollu, huma jistgħu wkoll jagħżlu li jikkonvertu l-munita tal-bejgħ lokali fil-valuta użata għall-bejgħ għall-esportazzjoni (30). Bħala regola ġenerali, il-prezz tal-esportazzjoni huwa kkonvertit fil-munita nazzjonali tal-pajjiż esportatur fuq il-bażi tar-rata ta’ kambju medja matul il-perijodu ta’ investigazzjoni (31).
48.      Fl-aħħar nett, għandu jiġi osservat li l-leġiżlatur tal-Unjoni, billi tbiegħed mid-dispożizzjonijiet tal-Ftehim antidumping, integra r-regoli dwar il-konverżjonijiet monetarji f’dispożittiv legali li jagħti lill-operaturi ekonomiċi d-dritt li jitolbu l-korrezzjoni tal-valuri marbuta ma’ fatturi stabbiliti bħala li għandhom effett fuq il-prezzijiet u, konsegwentement, fuq il-paragunabbiltà ta’ dawn tal-aħħar. Dan il-punt għandu importanza partikolari peress li jippermetti lill-impriżi jipparteċipaw b’mod attiv, mal-Kummissjoni, fl-aġġustamenti u fir-rettifiki magħmula għall-kalkolu tal-marġni ta’ dumping.
4.      Fuq l-importanza tal-ftehimiet ta’ kopertura fil-kummerċ internazzjonali
49.      Sabiex jipproteġu lilhom infushom kontra r-riskji finanzjarji marbuta mal-varjazzjonijiet fir-rati tal-kambju jew mal-bidla fil-valur tal-materja prima, l-operaturi ekonomiċi ta’ spiss jużaw kuntratti ta’ kopertura jew jinkludu klawżoli ta’ konverżjoni kuntrattwali fil-ftehimiet tagħhom. L-istrumenti ta’ kopertura tal-kambju għandhom bħala effett li jistabbilixxu rata tal-kambju applikabbli għal tranżazzjoni futura. Tali mekkaniżmu jippermetti, pereżempju, li jekk ikun hemm deprezzament tal-euro wara li esportatur ikun stabbilixxa l-prezzijiet tiegħu f’euro, il-kopertura tal-kambju, minkejja kull bidla, tiggarantilu li jirċievi ammont prevedibbli fil-valuta nazzjonali tiegħu.
50.      Dawn il-kuntratti ta’ kopertura jikkostitwixxu ftehimiet konklużi bejn partijiet privati, li għandhom bħala għan il-ġestjoni interna tar-riskji, u, bħala prinċipju, ma għandhom ebda effett legali fuq il-metodu ta’ kalkolu tal-marġni ta’ dumping applikat mill-awtorità ta’ investigazzjoni. B’mod partikolari, dawn il-kuntratti ma għandhom ebda effett fuq il-politika tal-Kummissjoni dwar ir-rata tal-kambju. Huma lanqas ma jistgħu jeżentaw mir-responsabbiltà għad-dazji antidumping. F’dan il-kuntest, għandu jiġi rrilevat li, fil-passat, il-Kummissjoni sistematikament irrifjutat li tadotta rata tal-kambju li ma kinitx ir-rata tal-kambju spot uffiċjali, b’tali mod li eskludiet kull teħid inkunsiderazzjoni tal-kuntratti ta’ futuri jew tat-tranżazzjonijiet ta’ kopertura (32).
51.      Ir-raġunijiet li jiġġustifikaw, bħala prinċipju, ir-rifjut li tingħata kwalunkwe portata legali lil tali ftehimiet ta’ kopertura huma manifesti u diġà jirriżultaw mill-kunsiderazzjonijiet esposti iktar ’il fuq dwar il-kalkolu tal-marġni ta’ dumping. Fl-ewwel lok, għandu jiġi rrilevat li r-Regolament bażiku b’ebda mod ma jsemmi tali kuntratti fil-kuntest tar-regola ġenerali ddikjarata fl-Artikolu 2(10)(j).
52.      Fit-tieni lok, għandu jiġi osservat li huwa biss il-metodu adottat mill-Kummissjoni, ibbażat fuq l-użu tar-rati tal-kambju uffiċjali, li huwa adegwat sabiex jiggarantixxi l-livell ta’ newtralità meħtieġ għall-konverżjoni tal-prezz normali u ta’ dak tal-esportazzjoni, sa fejn dan jibqa’ protett minn kull influwenza min-naħa ta’ terzi li jistgħu jfittxu l-interessi finanzjarji tagħhom infushom (33).
53.      Barra minn hekk, dan il-metodu jissodisfa kompletament ir-rekwiżiti ta’ trasparenza tal-azzjoni amministrattiva, sa fejn dan jippermetti lill-partijiet ikkonċernati – impriżi u Stati terzi – jifhmu l-modalitajiet li bihom il-Kummissjoni teżerċita l-kompetenzi tagħha, u li jivverifikaw il-konformità tagħhom mar-regoli tas-sistema kummerċjali multilaterali.
54.      Barra minn hekk, minħabba l-kostanza tagħha, kif ukoll minħabba l-fatt li l-Kummissjoni timmotiva regolarment, fid-deċiżjonijiet tagħha – f’dan il-każ, fil-premessa 98 tar-Regolament kontenzjuż (34) –, iż-żamma ta’ din il-prattika, din tippermetti lill-qrati tal-Unjoni jeżerċitaw stħarriġ ġudizzjarju effettiv
55.      Min-naħa l-oħra, li kieku l-Kummissjoni kellha televa s-sempliċi ftehimiet konklużi bejn partijiet privati għal kriterju determinanti għall-operazzjoni ta’ konverżjoni monetarja fil-kuntest tal-kalkolu tal-marġni ta’ dumping, ikun hemm riskju serju li l-prattika amministrattiva tagħha tevolvi lejn approċċ skont il-każ, ikkaratterizzat minn imprevedibbiltà inkompatibbli mar-rekwiżiti ta’ ċertezza legali.
56.      Tali żvilupp jippreġudika l-istabbiltà tar-relazzjonijiet kummerċjali tal-Unjoni mal-pajjiżi terzi. Huwa wkoll ta’ natura li jivvizzja l-kredibbiltà istituzzjonali tal-Kummissjoni, billi jagħti b’mod żbaljat x’jifhem li l-metodu ta’ konverżjoni applikabbli jista’ jkun suġġett għall-arbitrarjetà jew għall-influwenza ta’ interessi privati.
57.      Bl-istess mod, ma jistax jiġi eskluż li Stati terzi jiġu inċentivati, permezz tal-iffissar kuntrattwali ta’ rati tal-kambju astratti jew awtonomi minn operaturi privati, għax-xewqa li jeżerċitaw influwenza indebita fuq il-prassi amministrattiva tal-Kummissjoni (35), li huwa ta’ natura li jikkomprometti s-sovranità tal-Unjoni fil-qasam tal-politika kummerċjali komuni Sabiex jiġu evitati tali riskji, għandha tiġi ppreżervata l-prattika stabbilita tal-Kummissjoni, li, barra minn hekk, ġiet espressament ivvalidata mill-ġurisprudenza tal-Qorti tal-Ġustizzja (36).
58.      Minkejja dak li ntqal iktar ’il fuq, il-kuntratti ta’ kopertura għandhom madankollu jittieħdu inkunsiderazzjoni taħt l-eċċezzjoni prevista fl-Artikolu 2(10)(j) tar-Regolament bażiku fir-rigward tat-tranżazzjonijiet bil-quddiem. Kif jirriżulta minn din id-dispożizzjoni, “ir-rata tal-kambju fil-bejgħ bil-quddiem” għandha tintuża, bil-kundizzjoni li l-bejgħ ta’ valuta fuq tranżazzjonijiet bil-quddiem ikun direttament marbut mat-tranżazzjoni ta’ esportazzjoni. Fi kliem ieħor, il-kuntratt ta’ kopertura għandu jkollu rabta diretta mal-prezz effettivament iffatturat fil-bejgħ għall-esportazzjoni li huwa s-suġġett tal-investigazzjoni.
59.      Għal kull skop ta’ preċiżjoni terminoloġika, għandu jitfakkar li “kopertura” tfisser strument finanzjarju maħsub biex inaqqas jew jinnewtralizza r-riskju finanzjarju li għalih tkun esposta impriża. F’dan ir-rigward, il-kuntratt bil-quddiem ta’ bejgħ ta’ valuta jopera bħala impenn sod, meħud fid-data tal-konklużjoni tiegħu, li jiġi ttrasferit ammont determinat ta’ valuta b’rata tal-kambju stabbilita minn qabel, u dan bi skadenza miftiehma, u b’tali mod li jkun jista’ jiġi żgurat ir-riżultat tal-operazzjoni tal-kambju indipendentement mill-varjazzjonijiet ulterjuri tas-suq.
60.      Barra minn hekk, l-istrument ta’ kopertura ma għandux ikun ta’ natura ġenerali jew spekulattiva, iżda għandu jkun marbut ma’ tranżazzjonijiet jew bejgħ speċifiċi matul il-perijodu ta’ investigazzjoni. Huwa l-esportatur li għandu juri b’mod attiv u dokumentat li l-kuntratt ta’ kopertura jinfluwenza l-prezz tal-esportazzjoni b’tali mod li aġġustament ikun ġustifikat. Jekk dawn il-kundizzjonijiet ma jiġux issodisfatti, għandha tapplika r-regola ġenerali, billi tittieħed bħala bażi r-rata tal-kambju uffiċjali fis-seħħ fid-data tal-bejgħ.
61.      Huwa fid-dawl tal-kunsiderazzjonijiet preċedenti li, fil-kumplament tal-analiżi, għandu jiġi eżaminat ir-raba’ aggravju invokat fil-Kawża C‑498/24 P kif ukoll is-sitt aggravju mqajjem fil-Kawża C‑499/24 P. Dawn l-aggravji, ibbażati essenzjalment fuq argumenti identiċi, għandhom jiġu eżaminati flimkien f’din l-analiżi. Madankollu, qabel kollox, għandhom jitfakkru l-motivi tas-sentenzi appellati kif ukoll l-argumenti li l-partijiet qajmu kontrihom fil-kuntest tal-appell.
B.      Eżami tal-aggravji
1.      Il-motivazzjoni adottata mill-Qorti Ġenerali fis-sentenzi appellati
62.      Kif ġie indikat preċedentement (37), il-Qorti Ġenerali, fis-sentenzi appellati, ċaħdet ir-rikorsi għal annullament ippreżentati mir-rikorrenti fl-ewwel istanza, ibbażati, fost l-oħrajn, fuq il-ksur tal-Artikolu 2(10)(j) tar-Regolament bażiku (38).
63.      Fihom, il-Qorti Ġenerali fakkret b’mod partikolari li l-kuntratti ta’ kopertura invokati mir-rikorrenti fl-ewwel istanza insostenn tat-talba tagħhom għal aġġustament skont id-dispożizzjoni msemmija iktar ’il fuq kienu jirrigwardaw il-bejgħ għall-esportazzjoni ddenominat f’euro u li r-riskju ta’ konverżjoni kien kopert f’dawn il-kuntratti kollha kontra d-dollaru tal-Istati Uniti. Madankollu, peress li l-Kummissjoni kellha tiżgura paragun xieraq bejn il-valur normali ddenominat f’lira Torka u l-prezz tal-esportazzjoni, hija kkonvertiet direttament f’lira Torka t-tranżazzjonijiet kollha tal-esportazzjoni ddenominati f’euro, peress li konverżjoni intermedja f’dollaru tal-Istati Uniti ma kinitx neċessarja sabiex jiġi żgurat paragun xieraq (39).
64.      Il-Qorti Ġenerali rrilevat ukoll li r-rata tal-konverżjoni minn euro għal dollaru tal-Istati Uniti prevista fil-kuntratti ta’ kopertura invokati mir-rikorrenti fl-ewwel istanza biex jitolbu aġġustament taħt l-Artikolu 2(10)(j) tar-Regolament bażiku kienet indikata għall-kopertura f’dollaru tal-Istati Uniti, filwaqt li ma kellhiex x’taqsam mal-konverżjoni li l-Kummissjoni kellha tagħmel sabiex tiggarantixxi paragun xieraq bejn il-valur normali u l-prezz tal-esportazzjoni (40). Konsegwentement, il-kuntratti ta’ kopertura msemmija mir-rikorrenti fl-ewwel istanza kienu neqsin minn rilevanza għall-finijiet ta’ din il-konverżjoni, kif indikat fil-premessa 98 tar-Regolament kontenzjuż.
65.      Għaldaqstant, l-argument imressaq mir-rikorrenti fl-ewwel istanza, li l-Kummissjoni kellha tuża r-rata tal-konverżjoni prevista fil-kuntratti ta’ kopertura, ġie miċħud bħala infondat (41). Konsegwentement, fid-dawl tal-assenza ta’ rilevanza tal-kuntratti ta’ kopertura invokati mir-rikorrenti fl-ewwel istanza insostenn tat-talba tagħhom għal aġġustament taħt l-Artikolu 2(10)(j) tar-Regolament bażiku, il-Qorti Ġenerali ċaħdet ukoll l-allegazzjonijiet l-oħra tal-istess rikorrenti dwar allegat ksur tal-prinċipju ta’ amministrazzjoni tajba, li kien invokat fuq il-bażi ta’ allegat ksur tal-Artikolu 2(10)(j) tar-Regolament bażiku (42).
2.      L-osservazzjonijiet tal-partijiet
a)      L-argumenti tal-appellanti
66.      L-appellanti jsostnu li peress li l-Artikolu 2(10)(j) tar-Regolament bażiku jiffoka fuq id-data tal-bejgħ iktar milli fuq il-munita u r-rata tal-konverżjoni, kif ikkonstatat il-Qorti Ġenerali fis-sentenzi appellati (43), dan għandu jkun l-element rilevanti li għandu jittieħed inkunsiderazzjoni mill-Kummissjoni, peress li r-rati tal-kambju huma reċiprokament “interkonnessi”. Skont ir-rikorrenti, dan ifisser li l-munita rilevanti għall-prezz tal-esportazzjoni għandha tiġi kkonvertita billi tintuża konverżjoni f’dollaru tal-Istati Uniti. Tali approċċ huwa kkonfermat f’waħda mis-sentenzi appellati (44).
67.      L-appellanti jżidu li, kieku kellha tiġi aċċettata l-interpretazzjoni tal-Qorti Ġenerali li t-tranżazzjonijiet ta’ kopertura jistgħu jittieħdu inkunsiderazzjoni biss meta t-tranżazzjoni tikkonċerna l-valuta tal-fattura u l-valuta ta’ konverżjoni użata mill-Kummissjoni, ikun faċli wisq li jiġi evitat l-obbligu ddikjarat fl-ewwel sentenza tal-Artikolu 2(10)(j) tar-Regolament bażiku. Barra minn hekk, huma jikkontestaw il-konklużjonijiet addizzjonali tal-Qorti Ġenerali fis-sentenzi appellati (45).
b)      L-argumenti tal-Kummissjoni
68.      Il-Kummissjoni tosserva li l-appellanti jikkontestaw biss l-argument żviluppat fis-sentenzi appellati dwar id-differenza kunċettwali bejn ir-rata ta’ konverżjoni tal-euro f’dollaru tal-Istati Uniti li tinsab fil-kuntratti ta’ kopertura u dik applikata mill-Kummissjoni biex tipparaguna l-valur normali u l-prezz tal-esportazzjoni (46). Huma ma jikkontestawx ir-raġunament li l-kuntratti kienu intiżi li jkopru riskju ta’ konverżjoni f’dollaru tal-Istati Uniti, bil-konsegwenza li r-referenza min-naħa tagħhom għad-dollaru tal-Istati Uniti ma hijiex rilevanti għall-konverżjoni mwettqa mill-Kummissjoni. Konsegwentement, il-Kummissjoni tqis li l-aggravju huwa ineffettiv.
69.      Il-Kummissjoni tfakkar li, skont l-Artikolu 2(10) tar-Regolament bażiku, hija għandha setgħa ta’ evalwazzjoni wiesgħa sabiex twettaq konverżjonijiet monetarji bil-għan li tipparaguna valuri ekonomiċi kumplessi. Ir-rikorrenti fl-ewwel istanza kellhom juru li l-konverżjoni fil-munita tal-pajjiż esportatur kienet tikkostitwixxi żball manifest, ħaġa li huma ma għamlux, billi llimitaw ruħhom jinvokaw ksur tat-termini ta’ dan ir-regolament. Is-sentenzi appellati jikkonfermaw li l-argumenti tagħhom ma kinux suffiċjenti sabiex iqiegħdu inkwistjoni l-metodu ta’ konverżjoni użat.
70.      Il-Kummissjoni tfakkar li l-paragun jeħtieġ konverżjoni tal-muniti sabiex tiġi żgurata l-ekwità bejn il-valur normali u l-prezz tal-esportazzjoni. Hija prattika komuni li l-paragun isir fil-munita tal-pajjiż esportatur – f’dan il-każ il-lira Torka. Ir-riferiment għad-dollaru tal-Istati Uniti fil-kuntratti ta’ kopertura kellu biss l-għan li jkopri riskju ta’ konverżjoni u għaldaqstant ma kienx rilevanti biex jiġi żgurat paragun xieraq, speċjalment peress li l-prezz tal-esportazzjoni kien iddenominat f’euro. L-argumenti tar-rikorrenti fl-ewwel istanza dwar id- “data tal-bejgħ” u l- “interkonnessjoni tar-rati tal-kambju” ma jbiddlux din l-analiżi, u l-ġurisprudenza ċċitata tikkonferma fir-realtà l-metodu ta’ konverżjoni adottat mill-Kummissjoni.
3.      Teħid ta’ pożizzjoni
a)      Rimarki ġenerali
71.      Preliminarjament, għandu jitfakkar li mit-tieni subparagrafu tal‑Artikolu 256(1) TFUE u l-ewwel paragrafu tal-Artikolu 58 tal‑Istatut tal-Qorti tal-Ġustizzja tal-Unjoni Ewropea jirriżulta li l-appell huwa limitat għall-kwistjonijiet ta’ liġi. Għaldaqstant, hija biss il-Qorti Ġenerali li hija kompetenti sabiex tikkonstata u tevalwa l-fatti rilevanti kif ukoll il-provi prodotti quddiemha. Għaldaqstant l-evalwazzjoni ta’ dawn il-fatti u provi, ħlief fil-każ tal-iżnaturament tagħhom, ma tikkostitwixxix kwistjoni ta’ liġi suġġetta, bħala tali, għall-istħarriġ tal-Qorti tal-Ġustizzja fil-kuntest ta’ appell (47).
72.      Barra minn hekk, mill-ġurisprudenza tal-Qorti tal-Ġustizzja jirriżulta li, peress li appellant jikkontesta l-interpretazzjoni jew l-applikazzjoni tad-dritt tal-Unjoni mwettqa mill-Qorti Ġenerali, il-punti ta’ liġi eżaminati fl-ewwel istanza jistgħu jerġgħu jiġu diskussi mill-ġdid waqt l-appell. Fil-fatt, li kieku appellant ma jkunx jista’ jibbaża l-appell tiegħu b’dan il-mod fuq motivi u argumenti diġà mqajma quddiem il-Qorti Ġenerali, l-imsemmija proċedura tiġi mċaħħda minn parti mill-għan tagħha (48).
73.      Dawn ir-rimarki ġenerali japplikaw sa fejn l-appellanti jikkritikaw kemm lill-Kummissjoni kif ukoll lill-Qorti Ġenerali billi jallegaw li wettqu, essenzjalment, l-istess żbalji fl-interpretazzjoni u fl-applikazzjoni tal-Artikolu 2(10)(j) tar-Regolament bażiku. L-iżbalji ta’ liġi jinsabu, minn naħa, fir-rifjut tal-Kummissjoni li tilqa’ t-talbiet għal rettifika fformulati mir-rikorrenti fl-ewwel istanza fuq il-bażi ta’ din id-dispożizzjoni, u, min-naħa l-oħra, fil-fatt li l-Qorti Ġenerali approvat din il-pożizzjoni. B’mod iktar speċifiku, l-appellanti jilmentaw li l-Kummissjoni u l-Qorti Ġenerali ma rrikonoxxew ebda portata ġuridika għall-kuntratti ta’ kopertura li huma kienu kkonkludew għall-finijiet tal-konverżjoni monetarja. Skont l-appellanti, din il-konverżjoni kellha ssir permezz tad-dollaru tal-Istati Uniti, u mhux direttament mill-euro lejn il-lira Torka.
b)      L-evalwazzjoni tal-motivazzjoni tas-sentenzi appellati
74.      Qabel kollox għandu jiġi kkonstatat li l-applikabbiltà tal-Artikolu 2(10)(j) tar-Regolament bażiku għall-fatti tal-każ ma hija kkontestata minn ebda waħda mill-partijiet fil-proċedura. It-tranżazzjonijiet inkwistjoni kienu jikkonċernaw l-iskambju ta’ merkanzija ffatturata f’valuti differenti – jiġifieri f’euro u f’dollaru tal-Istati Uniti – prodotta fit-Turkija u intiża għall-esportazzjoni lejn l-Unjoni Ewropea. F’dan il-kuntest, il-Kummissjoni kienet obbligata twettaq konverżjoni monetarja konformement ma’ din id-dispożizzjoni fil-kuntest tal-paragun tal-prezzijiet. It-tilwima bejn il-Kummissjoni u l-appellanti, li hija s-suġġett tal-proċeduri fl-ewwel istanza, hija limitata esklużivament għall-kwistjoni tal-modalitajiet ta’ din il-konverżjoni.
75.      Għalkemm ir-rikorrenti jixtiequ jsostnu li d-data tal-bejgħ tikkostitwixxi l-kriterju determinanti għall-iffissar tar-rata ta’ konverżjoni applikabbli, tali affermazzjoni ma tistax tiġi kkontestata. Fid-dawl tal-varjazzjonijiet inerenti fis-swieq tal-kambju, hija meħtieġa l-identifikazzjoni ta’ mument preċiż bħala punt ta’ riferiment għall-konverżjoni. Billi ddeterminat id-data tal-bejgħ, ittieħdet deċiżjoni legalment vinkolanti fi ħdan is-sistema multilaterali tal-kummerċ internazzjonali, fejn diversi elementi oġġettivi, bħad-data ta’ fatturazzjoni, id-data tal-kuntratt, tal-ordni jew tal-konferma tal-ordni, jistgħu jintużaw sabiex tiġi ddeterminata din id-data. Niġbed l-attenzjoni dwar dan l-aspett fir-rimarki preliminari tiegħi (49). Dan premess, ebda element tas-sentenzi appellati ma jippermetti li jiġi kkunsidrat li l-Qorti Ġenerali adottat pożizzjoni kuntrarja. Għaldaqstant, ma jistax jiġi kkunsidrat li twettaq żball ta’ liġi.
76.      Min-naħa l-oħra, għalkemm l-appellanti jsostnu li fl-assenza ta’ regoli preċiżi tad-dritt tal-Unjoni dwar il-munita applikabbli għall-konverżjoni huma esklużivament l-imsieħba kummerċjali li għandhom jiddeterminaw din il-munita fil-kuntratti ta’ kopertura tagħhom, tali interpretazzjoni għandha tiġi miċħuda. Hija tinjora l-fatt li, minn naħa, il-merkanzija inkwistjoni ġiet esportata lejn l-Unjoni Ewropea, b’tali mod li l-euro tikkostitwixxi l-munita ta’ referenza applikabbli, u li, min-naħa l-oħra, l-Artikolu 2(10)(j) tar-Regolament bażiku jagħti lill-Kummissjoni setgħa ta’ evalwazzjoni fl-assenza ta’ dispożizzjoni kuntrarja. Huwa paċifiku li l-Kummissjoni tibbaża l-kalkoli tagħha fuq ir-rata tal-kambju tal-munita tal-pajjiż esportatur – f’dan il-każ, il-lira Torka (50). Din l-għażla tal-konverżjoni monetarja lejn il-munita tal-pajjiż ikkonċernat la hija każwali u lanqas arbitrarja. Il-Kummissjoni ma wettqitx konverżjoni monetarja mingħajr ebda rabta mal-operazzjonijiet ta’ esportazzjoni inkwistjoni, u barra minn hekk l-appellanti ma jissuġġerixxux il-kuntrarju (51).
77.      F’dan il-każ, il-kuntratti ta’ kopertura konklużi mill-appellanti kellhom bħala għan uniku li jinnewtralizzaw ir-riskji potenzjali tal-kambju marbuta mal-konverżjoni bejn l-euro u d-dollaru tal-Istati Uniti. Madankollu, il-Kummissjoni wettqet konverżjoni diretta tal-euro lejn lira Torka mingħajr konverżjoni intermedja f’dollaru tal-Istati Uniti. Għaldaqstant, il-Qorti Ġenerali ġustament ikkunsidrat li la kienet teżisti bażi legali, la element fattwali li jiġġustifika t-teħid inkunsiderazzjoni ta’ muniti oħra minbarra l-euro u l-lira Torka, u lanqas l-użu ta’ konverżjoni intermedja f’dollaru tal-Istati Uniti. Peress li l-prezzijiet tal-esportazzjoni suġġetti għal konverżjoni huma ddenominati f’euro (52), kif jirriżulta mill-premessa 98 tar-Regolament kontenzjuż, mingħajr ebda riferiment apparenti għad-dollaru, u fid-dawl tad-destinazzjoni tal-merkanzija, konverżjoni intermedja f’dollaru tal-Istati Uniti ma kinitx meħtieġa mill-Artikolu 2(10)(j) tar-Regolament bażiku.
78.      Din il-konklużjoni ma hijiex invalidata mill-argument tal-appellanti li jgħid li l-Kummissjoni għaddiet minn konverżjoni intermedja f’euro minflok ma kkonvertiet direttament id-dollaru tal-Istati Uniti f’lira Torka. Kif tfakkar il-Qorti Ġenerali fil-punti 20 sa 24 tas-sentenza appellata fil-Kawża C‑499/24 P, ir-rikorrenti fl-ewwel istanza kienu ffatturaw ċertu bejgħ domestiku u kienu ddikjaraw l-ispejjeż ta’ produzzjoni tagħhom f’dollaru tal-Istati Uniti. F’dan il-kuntest, il-Kummissjoni għażlet li tipproċedi għal konverżjoni permezz tal-euro sabiex tiżgura paragun xieraq. Għalkemm dan il-metodu jista’ jidher dubjuż – peress li jista’ jkun hemm dubju dwar in-neċessità jew il-valur miżjud ta’ tali konverżjoni intermedja fir-rigward tal- “interkonnessjoni” tar-rati tal-kambju (53) – din id-diverġenza tibqa’ mingħajr effett fuq l-analiżi. Fil-fatt, ebda obbligu legali ma jimponi li jittieħdu inkunsiderazzjoni tranżazzjonijiet f’valuta barranija fis-swieq bil-quddiem f’munita differenti minn dik użata mill-Kummissjoni għall-paragun.
79.      Il-kuntratti ta’ kopertura konklużi mill-appellanti ma kinux rilevanti għall-konverżjoni monetarja kontenzjuża. Għaldaqstant, ma kien hemm ebda raġuni oġġettiva sabiex dawn jittieħdu inkunsiderazzjoni fil-kalkolu. Għaldaqstant, il-Qorti Ġenerali ġustament ikkonkludiet fis-sentenzi appellati li l-konverżjoni prevista fil-kuntratti ta’ kopertura bejn l-euro u d-dollaru tal-Istati Uniti ma kellhiex effett fuq il-konverżjoni mwettqa mill-Kummissjoni u setgħet tiġi injorata.
80.      Fil-fehma tal-Qorti Ġenerali, din il-konstatazzjoni kienet biżżejjed sabiex jiġi miċħud il-motiv invokat mir-rikorrenti fl-ewwel istanza. Fil-fehma tiegħi, dan ma jikkostitwixxix żball ta’ liġi. Kif irrilevat korrettament il-Qorti Ġenerali, il-Kummissjoni ma kinitx obbligata tieħu inkunsiderazzjoni r-rata tal-kambju stabbilita fil-kuntratti ta’ kopertura, iżda setgħet – kif tippreċiża espressament il-premessa 98 tar-Regolament kontenzjuż – issegwi l-prassi amministrattiva stabbilita tagħha u tuża, għall-paragun bejn il-valur normali u l-prezz tal-esportazzjoni, il-munita tal-pajjiż esportatur, jiġifieri l-lira Torka.
c)      Osservazzjonijiet addizzjonali
81.      Għalkemm il-motivazzjoni tas-sentenzi appellati hija diġà preċiża u ddettaljata biżżejjed biex jiġi miċħud l-aggravju komuni, nixtieq nagħmel xi osservazzjonijiet addizzjonali sabiex niċċara ulterjorment il-kuntest ġuridiku u sabiex il-Qorti tal-Ġustizzja tkun tista’ tidentifika aħjar il-punti ċentrali tal-kawżi inkwistjoni.
82.      L-ewwel nett, mill-proċess ma jirriżultax li konverżjoni f’dollaru tal-Istati Uniti kienet tibdel b’mod sostanzjali r-riżultat tal-kalkolu, speċjalment peress li l-appellanti ma pproduċew ebda prova ta’ dannu. Huma llimitaw ruħhom – kif tippreċiża l-premessa 99 tar-Regolament kontenzjuż – sabiex isostnu li l-konverżjoni affettwat il-paragunabbiltà tal-prezzijiet u pproduċew eżempju teoretiku li jsostni li kellha tintuża r-rata tal-kambju prevista fil-kuntratti ta’ kopertura. Kif tindika l-premessa 100 tar-Regolament kontenzjuż, dan l-eżempju teoretiku ma jikkostitwixxix prova, peress li la jirrifletti t-tranżazzjonijiet reali tal-appellanti u lanqas il-kalkolu tal-marġni ta’ dumping. Peress li l-appellanti ma pproduċew ebda argument konvinċenti sabiex jikkontestaw din il-konklużjoni, jeħtieġ li tiġi segwita l-analiżi tal-Kummissjoni.
83.      Barra minn hekk, l-argument tal-appellanti dwar “interkonnessjoni” tal-muniti f’ebda każ ma juri effett sfavorevoli tal-konverżjoni lejn il-lira Torka; għall-kuntrarju, dan jista’ jikkonfuta din l-ipoteżi. Li kieku tali interkonnessjoni kienet teżisti, ikollu jiġi konkluż li ma jirriżulta ebda żvantaġġ mill-konverżjoni. Għalhekk, il-Kummissjoni ġustament sostniet li l-appellanti ma kinux urew li żball manifest fl-eżerċizzju tas-setgħa diskrezzjonali tagħha kien iwassal għal paragun inġust bejn il-valur normali u l-prezz tal-esportazzjoni.
84.      It-tieni nett, billi kkonstatat li l-Kummissjoni ma kinitx obbligata tieħu inkunsiderazzjoni l-kuntratti ta’ kopertura, il-Qorti Ġenerali, b’mod definittiv, esprimiet li l-Kummissjoni ma kinitx obbligata titbiegħed mill-prassi amministrattiva tagħha stabbilita għad-determinazzjoni tal-marġni ta’ dumping. Jeħtieġ li wieħed jaqbel ma’ dan il-punt ta’ liġi. Kif spjegat f’dawn il-konklużjonijiet, iż-żamma ta’ din il-prattika amministrattiva hija ġġustifikata fil-qasam tar-relazzjonijiet kummerċjali internazzjonali, peress li tiggarantixxi n-newtralità, l-oġġettività, l-istabbiltà, l-indipendenza u t-trasparenza tal-azzjoni amministrattiva (54).
85.      Dawn l-għanijiet ta’ interess ġenerali jieħdu preċedenza fuq l-interessi privati tal-operaturi ekonomiċi. Il-kuntratti ta’ kopertura huma ftehimiet irregolati mid-dritt privat li jirrigwardaw biss il-ġestjoni interna tar-riskju u ma jistgħux, bħala prinċipju, jaffettwaw legalment il-metodu użat mill-awtorità investigattiva għall-kalkolu tal-marġni ta’ dumping. Għalhekk, il-Kummissjoni ma kellhiex obbligu tadatta l-kalkoli tagħha għall-muniti jew għar-rati tal-kambju magħżula mill-partijiet.
86.      Għandu jitfakkar li l-istituzzjonijiet tal-Unjoni għandhom, skont ġurisprudenza stabbilita, marġni ta’ evalwazzjoni wiesgħa fil-kuntest tal-politika kummerċjali komuni, b’mod partikolari fir-rigward ta’ miżuri ta’ protezzjoni kummerċjali, fid-dawl tal-kumplessità teknika u ekonomika tal-analiżi sottostanti (55). It-teħid inkunsiderazzjoni tal-muniti jew tar-rati tal-kambju magħżula esklużivament biex jiġu protetti interessi finanzjarji privati jqiegħed inkwistjoni din il-marġni ta’ evalwazzjoni.
87.      It-tielet nett, il-kuntratti ta’ kopertura kellhom jittieħdu inkunsiderazzjoni biss jekk it-tranżazzjonijiet kienu josservaw il-kundizzjonijiet tal-Artikolu 2(10)(j) tar-Regolament bażiku, li jipprevedi eċċezzjoni għat-tranżazzjonijiet bil-quddiem direttament marbuta mal-esportazzjoni. Għandu jitfakkar li dawn l-eċċezzjonijiet għandhom jingħataw interpretazzjoni stretta (56). F’dan il-każ, il-Kummissjoni esprimiet dubji fir-rigward tal-osservanza ta’ dawn il-kundizzjonijiet. Fin-nuqqas ta’ provi konvinċenti, għandu jitqies li dawn ma kinux issodisfatti.
88.      F’dan ir-rigward, il-Kummissjoni rrilevat li l-bejgħ f’dollaru tal-Istati Uniti fis-swieq barranin ma kienx “direttament marbut” mal-bejgħ għall-esportazzjoni, kif jeżiġi l-Artikolu 2(10)(j) tar-Regolament bażiku. Il-premessa 101 tar-Regolament kontenzjuż tippreċiża barra minn hekk li ċerti tranżazzjonijiet ta’ kopertura setgħu jiġu aġġustati wara l-bejgħ sabiex jittieħed inkunsiderazzjoni l-iżvilupp tal-perspettivi finanzjarji u sabiex tiġi ottimizzata l-profittabbiltà tal-impriżi, fatt li l-appellanti kkontestaw fl-ewwel istanza quddiem il-Qorti Ġenerali. Madankollu, hija ma eżaminatx dawn l-argumenti, billi qieset li r-raġunijiet mogħtija mill-Kummissjoni fil-premessa 98 tar-Regolament kontenzjuż kienu suffiċjenti sabiex jiġġustifikaw iċ-ċaħda tat-talba għal aġġustament skont l-Artikolu 2(10)(j) tar-Regolament bażiku. Min-naħa l-oħra, fil-każ li l-Qorti tal-Ġustizzja kellha tiddeċiedi li din il-motivazzjoni ma kinitx suffiċjenti sabiex tiċħad il-motiv ibbażat fuq il-ksur ta’ din id-dispożizzjoni u tiddeċiedi li terġa’ tibgħat il-kawża quddiem il-Qorti Ġenerali, din tal-aħħar ikollha għalhekk teżamina n-natura potenzjalment spekulattiva ta’ dawn it-tranżazzjonijiet.
89.      Bħala konklużjoni, għandu jitfakkar li, skont ġurisprudenza stabbilita, il-kontroll eżerċitat mill-qrati tal-Unjoni dwar l-evalwazzjonijiet ta’ natura ekonomika mwettqa mill-Kummissjoni, inkluż fir-rigward tad-dazju antidumping, jillimita ruħu għall-verifika tal-osservanza tar-regoli ta’ proċedura, tal-eżattezza materjali tal-fatti kkunsidrati, tal-assenza ta’ żball manifest ta’ evalwazzjoni kif ukoll tal-assenza ta’ użu ħażin ta’ poter (57). Issa, ma jidhirlix li r-raġunament segwit mill-Qorti Ġenerali jista’, anki fid-dawl ta’ stħarriġ ġudizzjarju partikolarment eżiġenti, jitqies li huwa vvizzjat bi żball ta’ liġi.
90.      Fuq il-bażi tal-elementi esposti fl-analiżi tiegħi, hemm lok, fil-fehma tiegħi, li jiġi miċħuda bħala infondati r-raba’ aggravju invokat fil-Kawża C‑498/24 P, kif ukoll is-sitt aggravju mqajjem fil-Kawża C‑499/24 P.
V.      Konklużjoni
91.      Fid-dawl tal-kunsiderazzjonijiet kollha preċedenti, nipproponi li l-Qorti tal-Ġustizzja tiċħad ir-raba’ aggravju invokat fil-Kawża C‑498/24 P (Çolakoğlu Metalurji u Çolakoğlu Dış Ticaret vs Il‑Kummissjoni), kif ukoll is-sitt aggravju mqajjem fil-Kawża C‑499/24 P (Ereğli Demir ve Çelik Fabrikaları et vs Il‑Kummissjoni).
1      Lingwa oriġinali: il-Franċiż.
2      Sentenza tat‑8 ta’ Mejju 2024, Ereğli Demir ve Çelik Fabrikaları et vs Il‑Kummissjoni (T‑629/21, iktar ’il quddiem is-“sentenza appellata fil-Kawża C‑499/24 P”, EU:T:2024:303).
3      Sentenza tat‑8 ta’ Mejju 2024, Çolakoğlu Metalurji u
Çolakoğlu Dış Ticaret vs Il‑Kummissjoni (T‑630/21, iktar ’il quddiem is-“sentenza appellata fil-Kawża C‑498/24 P”, EU:T:2024:304).
4      ĠU 2021, L 238, p. 32, u r-rettifika fil-ĠU 2021, L 140, p. 199.
5      ĠU 2016, L 176, p. 21, u r-rettifika fil-ĠU 2023, L 90208, p. 1.
6      ĠU Edizzjoni Speċjali bil-Malti, Kapitolu 11, Vol. 21, p. 80.
7      ĠU Edizzjoni Speċjali bil-Malti, Kapitolu 11, Vol. 21, p. 189.
8      ĠU 2021, L 3, p. 4.
9      Ara l-konklużjonijiet tal-Avukat Ġenerali Pikamäe fil-kawża Il‑Kummissjoni vs Hansol Paper (C‑260/20 P, EU:C:2022:13, punt 71).
10      Ara t-tilwima DS591, dwar l-ilment tal-Unjoni dwar id-dazji antidumping imposti mill-Kolombja fuq l-importazzjonijiet ta’ ċips tal-patata ffriżati mill-Ġermanja, mill-Belġju u mill-Pajjiżi l-Baxxi. L-Unjoni rebħet il-kawża quddiem il-Bord (Ottubru 2022) u sussegwentement fl-appell (Diċembru 2022), fejn iż-żewġ istanzi kkonkludew li l-Kolombja kienet kisret diversi dispożizzjonijiet tal-Ftehim antidumping.
11      Billi taġixxi b’dan il-mod, l-Unjoni twettaq ukoll l-obbligi kuntrattwali tagħha, peress li hija obbligata, bis-saħħa tal-Artikolu 13 tal-Ftehim antidumping u tal-Artikolu X:3(b) tal-Ftehim GATT, li tistabbilixxi qrati jew proċeduri ġudizzjarji, ta’ arbitraġġ jew amministrattivi, sabiex tiżgura stħarriġ ġudizzjarju tal-miżuri antidumping adottati.
12      Ara l-punti 35 et seq. ta’ dawn il-konklużjonijiet.
13      Ara l-punti 39 et seq. ta’ dawn il-konklużjonijiet.
14      Ara l-punti 49 et seq. ta’ dawn il-konklużjonijiet.
15      Ara l-punti 62 et seq. ta’ dawn il-konklużjonijiet.
16      Ara s-sentenza tal‑1 ta’ Ottubru 2014, Il‑Kunsill vs Alumina (C‑393/13 P, EU:C:2014:2245, punt 20).
17      Ara s-sentenza tas‑16 ta’ Frar 2012, Il‑Kunsill u Il‑Kummissjoni vs Interpipe Niko Tube u Interpipe NTRP (C‑191/09 P u C‑200/09 P, EU:C:2012:78, punt 58).
18      Hahn, M., EUV/AEUV - Kommentar (Calliess/Ruffert), is-sitt edizzjoni, München 2022, Artikolu 207 TFUE, punt 141.
19      Ara r-rapport tal-Korp tal-Appell tal-WTO fit-tilwima DS442, Unjoni Ewropea – Miżuri anti-dumping fuq l-importazzjonijiet ta’ ċertu alkoħol xaħmi mill-Indoneżja, punt 5.21. Skont il-verżjoni Ingliża, il-paragun għandu jkun “unbiased, objective, and even-handed”, filwaqt li l-verżjoni bil-lingwa Spanjola tuża l-kliem “imparcial, objetiva y equilibrada”.
20      Ara r-rapport tal-Korp tal-Appell tal-WTO fit-tilwima DS141, Komunitajiet Ewropej – Dazji antidumping fuq l-importazzjonijiet ta’ bjankerija tas-sodda tal-qoton mill-Indja, punt 59.
21      Ara s-sentenza tal‑20 ta’ Jannar 2022, Il‑Kummissjoni vs Hubei Xinyegang Special Tube (C‑891/19 P, EU:C:2022:38, punti 31 u 32).
22      Anders, H., EU Dumping Determinations and WTO Law, Alphen aan den Rijn, 2009, p. 234.
23      Palmetter, N. D., “Exchange Rates and Antidumping Determinations”, Journal of World Trade, vol. 22, Nru 2, 1988, p. 73.
24      Ara s-sentenza tas‑7 ta’ Mejju 1987, Nachi Fujikoshi vs Il‑Kunsill (255/84, EU:C:1987:203, punt 52).
25      Kim, J. B., “Currency Conversion in the Anti-dumping Agreement”, Journal of World Trade, vol. 34. Nru 4, 2000, p. 125.
26      Ara r-rapport tal-Grupp Speċjali tal-WTO fit-tilwima DS179, l-Istati Uniti – Miżuri anti-dumping relatati ma’ pannelli tal-azzar inossidabbli f’rombli u mal-folji u l-istrixxi tal-azzar inossidabbli mill-Korea, punti 6.13, 6.41.
27      B’differenza mill-Ftehim antidumping, ir-Regolament bażiku jiffavorixxi d-data ta’ fatturazzjoni bħala referenza għad-“data tal-bejgħ” pjuttost milli d-data tal-kuntratt, tal-ordni jew tal-konferma tal-ordni (ara n-nota ta’ qiegħ il-paġna 8 tal-Artikolu 2.4.1 tal-Ftehim antidumping).
28      Bungenberg, M./Reinhold, P., EU-Außenwirtschafts- und Zollrecht, München 2024, AD‑GVO 2016 Artikolu 2, punt 346.
29      Bungenberg, M./Reinhold, P., EU-Außenwirtschafts- und Zollrecht, München 2024, AD‑GVO 2016 Artikolu 2, punt 345.
30      De Baere, P./du Parc, C./Van Damme, I., The WTO Anti-Dumping-Agreement – A Detailed Commentary, Cambridge 2021, p. 123.
31      Van Bael & Bellis, EU Anti-Dumping and Other Trade Defence Instruments, Alphen aan den Rijn 2011, p. 123. Ara wkoll is-sentenza tas‑7 ta’ Mejju 1987, Nachi Fujikoshi vs Il‑Kunsill (255/84, EU:C:1987:203, punt 52).
32      Van Bael & Bellis, EU Anti-Dumping and Other Trade Defence Instruments, Alphen aan den Rijn 2011, p. 123. Kif jirriżulta mill-premessa 17 tar-Regolament tal-Kummissjoni (KEE) Nru 1696/88 tal‑14 ta’ Ġunju 1988 li jimponi dazju antidumping provviżorju fuq l-importazzjonijiet ta’ fibri tessili sintetiċi tal-poliesteri, li joriġinaw mill-Istati Uniti tal-Amerika, mill-Messiku, mir-Rumanija, mit-Tajwan, mit-Turkija u mill-Jugoslavja (ĠU 1988, L 151, p. 47), “il-Kummissjoni [...] ma aċċettatx aġġustament fir-rigward tal-korrispettivi tal-kambju (‘hedging of exchange rates’) billi bbażat ruħha fuq il-fatt li tali aġġustament ma kienx previst fil-[leġiżlazzjoni dwar il-protezzjoni kontra l-prattiċi ta’ dumping]. Fi kwalunkwe każ, il-Kummissjoni qieset li l-korrispettiv tal-kambju kien teknika finanzjarja indipendenti mit-tranżazzjoni kummerċjali nnifisha. Aġġustament għal dan l-għan, barra minn hekk, jintalab biss fil-każijiet fejn ikun favorevoli għall-esportatur.”
33      Van Bael & Bellis, EU Anti-Dumping and Other Trade Defence Instruments, Alphen aan den Rijn 2011, p. 123, jagħmlu riferiment għar-Regolament tal-Kunsill (KEE) Nru 738/92 tat‑23 ta’ Marzu 1992 ili jimponi dazju antidumping provviżorju fuq l-importazzjonijiet ta’ ħjut tal-qoton li joriġina mill-Brażil u mit-Turkija (ĠU 1992, L 82, p. 1). Kif jirriżulta mill-premessa 28 ta’ dan ir-regolament, “[l]-istabbiliment, mill-awtoritajiet kompetenti, tar-rata tal-kambju tal-munita ta’ pajjiż terz huwa deċiżjoni li ma tistax tiġi evalwata mill-istituzzjonijiet [tal-Unjoni] fil-kuntest ta’ proċedura antidumping. Bħala konsegwenza, il-Kummissjoni kellha l-prattika stabbilita, ikkonfermata mill-ġurisprudenza tal-Qorti tal-Ġustizzja, li tuża r-rata tal-kambju uffiċjali applikata fit-tranżazzjonijiet kummerċjali internazzjonali. L-aġġustament ta’ din ir-rata tal-kambju għall-finijiet tad-determinazzjoni ta’ dumping ma jkunx xieraq u jmur kontra l-prinċipju tan-newtralità osservata għall-aspetti monetarji fil-fajls antidumping” (il-korsiv huwa tiegħi).
34      Il-premessa 98 tar-Regolament kontenzjuż tiddikjara: “Il-Kummissjoni nnotat li l-Artikolu 2(10)(j) tar-Regolament bażiku huwa applikabbli f’sitwazzjonijiet fejn hija meħtieġa konverżjoni tal-munita għall-finijiet ta’ tqabbil bejn il-valur normali u l-prezz tal-esportazzjoni. Hija l-prattika stabbilita li jsir tali tqabbil fil-munita tal-pajjiż ikkonċernat. Għalhekk, f’dan il-każ, il-Kummissjoni użat il-lira Torka bħala l-munita tat-tqabbil” (il-korsiv huwa tiegħi).
35      Ara r-Regolament ta’ Implimentazzjoni tal-Kummissjoni (UE) 2025/670 tal‑4 ta’ April 2025 li jimponi dazju anti-dumping proviżorju fuq l-importazzjonijiet ta’ ċerti prodotti ċatti b’laminazzjoni termali tal-ħadid, azzar mhux illigat jew liga oħra tal-azzar li joriġinaw mill-Eġittu, mill-Ġappun u mill-Vjetnam (ĠU 2025, L 670, p. 1), li minnu jirriżulta, fil-premessi 19 u 20, li l-awtoritajiet Eġizzjani u l-produttur-esportatur ippruvaw jikkonvinċu lill-Kummissjoni tuża r-rata tas-suq parallel (minflok ir-rata tal-kambju uffiċjali) sabiex tikkalkola l-valur normali u l-marġni ta’ dumping. Il-Kummissjoni inizjalment opponiet din it-talba billi invokat il-prattika stabbilita tagħha li tuża rati tal-kambju uffiċjali fejn jiġi allegat li qed jiġu applikati rati tal-kambju paralleli.
36      Ara s-sentenza tas‑7 ta’ Mejju 1987, Nachi Fujikoshi vs Il-Kunsill (255/84, EU:C:1987:203, punti 51 sa 54).
37      Ara l-punti 17 u 26 ta’ dawn il-konklużjonijiet.
38      Ara l-punti 81 sa 87 tas-sentenza appellata fil-Kawża C‑499/24 P u l-punti 195 sa 208 tas-sentenza appellata fil-Kawża C‑498/24 P.
39      Ara l-punt 82 tas-sentenza appellata fil-Kawża C‑499/24 P u l-punt 196 tas-sentenza appellata fil-Kawża C‑498/24 P.
40      Ara l-punt 85 tas-sentenza appellata fil-Kawża C‑499/24 P u l-punt 199 tas-sentenza appellata fil-Kawża C‑498/24 P.
41      Ara l-punt 86 tas-sentenza appellata fil-Kawża C‑499/24 P u l-punt 200 tas-sentenza appellata fil-Kawża C‑498/24 P.
42      Ara l-punti 88 sa 93 tas-sentenza appellata fil-Kawża C‑499/24 P u l-punti 201 sa 208 tas-sentenza appellata fil-Kawża C‑498/24 P.
43      L-appellanti jirreferu rispettivament għall-punt 84 tas-sentenza appellata fil-Kawża C‑499/24 P u għall-punt 198 tas-sentenza appellata fil-Kawża C‑498/24 P.
44      L-appellanti jirreferu għall-punti 20 sa 24 tas-sentenza appellata fil-Kawża C‑499/24 P.
45      L-appellanti jirreferu rispettivament għall-punti 91 sa 94 tas-sentenza appellata fil-Kawża C‑499/24 P u għall-punti 204 sa 208 tas-sentenza appellata fil-Kawża C‑498/24 P.
46      Il-Kummissjoni tirreferi għall-punt 82 tas-sentenza appellata fil-Kawża C‑499/24 P u għall-punt 199 tas-sentenza appellata fil-Kawża C‑498/24 P.
47      Ara s-sentenza tal‑24 ta’ Marzu 2011, Ferrero vs UASI (C‑552/09 P, EU:C:2011:177, punt 73).
48      Ara s-sentenza tad‑19 ta’ Lulju 2012, Il-Kunsill vs Zhejiang Xinan Chemical Industrial Group (C‑337/09 P, EU:C:2012:471, punt 61).
49      Ara l-punt 44 ta’ dawn il-konklużjonijiet.
50      Ara l-punt 47 ta’ dawn il-konklużjonijiet.
51      Anki jekk jitqies li l-appellanti għandhom l-intenzjoni jsostnu li l-Kummissjoni tista’, skont id-diskrezzjoni tagħha, tikkonverti t-tranżazzjonijiet f’euro lejn kwalunkwe valuta oħra, pereżempju f’kroner Daniż, sabiex ma jkollhiex tieħu inkunsiderazzjoni tranżazzjonijiet ta’ kopertura bejn euro u lira Torka, huma b’ebda mod la jallegaw u lanqas ma jissostanzjaw li l-għażla ta’ konverżjoni lejn il-munita tal-pajjiż esportatur saret bl-għan li jiġi eskluż it-teħid inkunsiderazzjoni tal-kuntratti ta’ kopertura tagħhom.
52      Ara l-punt 85 tas-sentenza appellata fil-Kawża C‑499/24 P u l-punt 196 tas-sentenza appellata fil-Kawża C‑429/24 P.
53      Ara l-punti 70 u 83 ta’ dawn il-konklużjonijiet.
54      Ara l-punti 51 et seq. ta’ dawn il-konklużjonijiet.
55      Ara s-sentenza tas‑7 ta’ April 2016, ArcelorMittal Tubular Products Ostrava et vs Hubei Xinyegang Steel (C‑186/14 P u C‑193/14 P, EU:C:2016:209, punt 34).
56      Ara s-sentenzi tad‑29 ta’ Settembru 2011, Il‑Kummissjoni vs L‑Irlanda (C‑82/10, mhux ippubblikata, EU:C:2011:621, punt 44), tad‑19 ta’ Settembru 2013, Dashiqiao Sanqiang Refractory Materials vs Il‑Kunsill (C‑15/12 P, EU:C:2013:572, punt 17) u tal‑10 ta’ Frar 2021, RFA International vs Il‑Kummissjoni, C‑56/19 P, EU:C:2021:102, punt 54).
57      Ara s-sentenza tad‑29 ta’ Frar 2024, Methanol Holdings (Trinidad) vs Il‑Kummissjoni (C‑688/22 P, mhux ippubblikata, EU:C:2024:180, punt 34).